กรมชลประทาน รับมือสภาพอากาศที่เปลี่ยนแปลง ปรับแผนการบริหารจัดการน้ำให้สอดคล้องสภาพอากาศ
นายทวีศักดิ์ ธนเดโชพล รองอธิบดีกรมชลประทาน เปิดเผยภาพรวมปริมาณน้ำต้นทุนทั้งประเทศยังอยู่ในเกณฑ์น้อย เนื่องจากสภาพอากาศที่เปลี่ยนแปลงไป โดยเฉพาะลุ่มน้ำเจ้าพระยา โดยเน้นย้ำการบริหารจัดการน้ำภายใต้สภาพอากาศที่เปลี่ยนแปลงไปด้วยความรอบคอบและประณีต พร้อมนำข้อมูลมาวิเคราะห์ เพื่อกำหนดแนวทางในการบริหารจัดการน้ำให้มีประสิทธิภาพ และสอดคล้องกับสถานการณ์ ตามนโยบายของรัฐบาล เพื่อบรรเทาปัญหาต่างๆ ที่จะเกิดกับประชาชนให้ได้มากที่สุด จำเป็นต้องปรับการระบายน้ำจาก 4 เขื่อนหลัก ให้อยู่ในเกณฑ์ต่ำสุด เพื่อสำรองน้ำไว้ใช้ในการอุปโภคบริโภคและรักษาระบบนิเวศ ยกเว้นเขื่อนแควน้อยบำรุงแดน ที่ยังคงทำการระบายอยู่ที่ 4.32 ล้านต่อวัน เพื่อช่วยเสริมการระบายน้ำจากเขื่อนสิริกิติ์ เนื่องจากที่สถานีวัดน้ำแม่น้ำเจ้าพระยาที่ C.2 อำเภอเมือง จังหวัดนครสวรรค์ ยังคงมีปริมาณน้ำไหลผ่านในเกณฑ์น้อย พร้อมกันนี้ ได้สั่งการไปยังโครงการชลประทานทั่วประเทศ ให้บริหารจัดการน้ำด้วยความประณีต เน้นเก็บกักน้ำเพื่อการอุปโภคบริโภคเป็นหลัก ที่สำคัญให้ร่วมกับหน่วยงานที่เกี่ยวข้องประชาสัมพันธ์ข้อมูลสถานการณ์น้ำในพื้นที่ ให้ทุกภาคส่วนได้รับทราบอย่างต่อเนื่อง เพื่อสร้างการรับรู้แก่ประชาชนอย่างทั่วถึง โดยเฉพาะพื้นที่ที่เก็บเกี่ยวข้าวนาปีเสร็จแล้ว ขอความร่วมมือให้งดการทำนาต่อเนื่อง เพื่อลดความเสี่ยงผลผลิตเสียหายส่วนค่าความเค็มในลุ่มเจ้าพระยา ปัจจุบัน(23ส.ค.64) เมื่อช่วงเช้าของวันนี้ ที่สถานีสูบน้ำประปาสำแล วัดค่าความเค็มได้ 0.17 กรัม/ลิตร อยู่ในเกณฑ์ปกติ กรมชลประทาน ได้ติดตามและเตรียมพร้อมรับมือสถานการณ์ค่าความเค็มที่จะเกิดขึ้นอีกครั้งในวันพรุ่งนี้ (24 สิงหาคม) อย่างใกล้ชิด